1. Üldsätted  1.1. Asjaajamise osakond (edaspidi osakond) on struktuuriüksus, mille  põhiülesandeks on tagada Riigikantselei asjaajamise korraldamine ja õigusalane teenindamine ning teabe avalikustamise ja isikuandmete kaitse nõuete täitmine Riigikantseleis.    1.2. Osakond allub riigisekretärile.    2. Ülesanded  2.1. Oma põhiülesande täitmiseks osakond:  1) tagab Riigikantselei põhiülesannete täitmist ja strateegiliste eesmärkide saavutamist toetava asjaajamise ja arhiivihalduse, arendab elektroonilist asjaajamist ja haldab dokumendihaldussüsteemi;  2) koordineerib teabe avalikustamise ja teabenõuete menetlemisega seonduvat ning tagab isikuandmete kaitse nõuete täitmise;  3) tagab struktuuriüksuste õigusalase teenindamise ja nõustamise;  4) nõustab teenistujaid osakonna tegevusvaldkonnas ning kavandab ja korraldab valdkonna arengu ja toimimise tagamiseks olulisi koolitusi.    2.2. Lisaks põhiülesandele täidab osakond järgmisi lisaülesandeid:  1) korraldab ajakirjanduse, erialase kirjanduse ja tõlgete tellimist;  2) peab  arvestust Riigikantselei raamatute üle.    3. Juhtimine ja töökorraldus  3.1. Osakonna tööd juhib osakonnajuhataja, kelle nimetab ametisse riigisekretär ja kes allub vahetult riigisekretärile.    3.2. Osakonnajuhataja ülesanded osakonna juhtimisel:  1) planeerib osakonna tööd ning tagab osakonnale põhimäärusega pandud ülesannete täitmise ja Riigikantselei arengukavaga püstitatud eesmärkide saavutamise;  2) tagab osakonna ametikohtade täitmise sobiva  personaliga, arendab ja motiveerib osakonna ametnikke;  3) loob osakonna tööks vajalikud eeldused, planeerib vajalikud ressursid ning vastutab ressursside sihi- ja õiguspärase kasutamise eest.    3.3. Osakonnajuhatajal on õigus:  1) anda osakonna tegevusvaldkonna korraldamiseks käskkirju, välja arvatud küsimustes, mille olulisus eeldab riigisekretäri otsust või mille otsustamine kuulub õigusaktist tulenevalt riigisekretäri ainupädevusse;  2) vastavalt riigisekretäri poolt kinnitatud  eelarvele osakonna ülesannete täitmiseks eraldatud eelarvevahendite piires otsustada riigihangete läbiviimine ja kinnitada hankemenetluse otsused, sõlmida lepinguid ja tellida riigisekretäriga kooskõlastatud uuringuid;  3) anda töökorralduslikke juhiseid asjaajamise, teabe avalikustamise ja teabenõuete menetlemise ning õigusalase teenindamise valdkonna korraldamisel või volitada selleks osakonna ametnikke;  4) kirjutada alla muudele osakonna tegevusvaldkonnaga seotud dokumentidele või volitada selleks  osakonna ametnikke, välja arvatud dokumendid, mille olulisus eeldab riigisekretäri allkirja või millega võetakse kohustusi, mis ei ole osakonnajuhataja pädevuses.